google/wiki40b huggingface dataset:
Skjønn jomfru hun stander

«Skjønn Jomfru hun stander» er en av Europas de mest populære folkeviser. I den tyske vitenskapelige balladeutgaven er den registrert med over 2000 varianter. Av dem er det ca. 15 norske. En av de eldste fullstendige tekstene ble oppskrevet av Goethe i Alsace 1771. På tysk kalles visa «Graf und Nonne» eller bare «Die Nonne», noe som henspiller på at jenta har gått i kloster før greven kommer tilbake. I balladeutgaven har den typenummer DV 155. De eldste sporene etter visa finnes i Tyskland og Nederland på 1400-tallet. Visa kom til Norge som dansk skillingstrykk.

Teksten

1.Der ginger en skjønn jomfru på det høyande fjell

for at skue det dybende hav.

Da så hun et skip komme seg lande

så fullt ut av grever som det var.
2.Den yngste og den aller minste greve

som oppå skeppet var

han ville med jomfruen trolova sig

så ung og så liten som han var.
3.Og greven tok gullringen utav fingeren sin

satte den på skjønn jomfruens hånd.

Tag den, tag den min lilla venn

til jag kommer hjem igjen.
4.Da årene sju var forgagne

kom greven tilbake igjen

han hilste og spurte sin fader så:

Hvor er hun min kjæreste venn.
5.Du har altfor lenge faret om i fremmede land

ti i dag står din kjæreste brud.

Og hvem som skal bli din trolovede

se det vet aleneste Gud.
6.Så sorgfull gikk greven i kammeret inn

for at kjemme sitt skjegg og sitt hår,

så salet han sin gangare grå

for å ride til jomfruens gård.
7.Da trådte han i salen inn

tok jomfruens snehvite hånd,

imedens de dansede på gulvet omkring

da bleknede brudens kinn.
8.Og greven spurte skjelvende:Hvi er du så blek,

hvor er kindenes rose så rød.

Hun svarte: Jeg har både hørt og spurt

at du skulle lenge været død.
9.Så sorgfull gikk greven seg i kammeret inn

og hans kinn var som sneen så blek.

Så satte han seg på forgyllande stol

og skreve de brevene tre.
10.Da brevene var til ende

og timen utrunden var

da tok han frem sitt blanke sverd

og jog det i sitt unge liv.
Beck – Det siste vitnet

Handlingen

Flere unge kvinner fra Latvia blir funnet myrdet forskjellige steder rundt Stockholm i løpet av en varm sommermåned. Mistankene faller først på prostitusjon, men når Gunvald Larsson innynder seg i Stockholms pornobransje framkommer det at kvinnene ikke kom til Sverige for å prostituere seg. Det finnes i stedet for koplinger til et legemiddelfirma som holder på å utvikle en vaksine mot aids.

Utvikling av karakterer

Samtidig som den kompliserte etterforskningen krever Becks fulle oppmerksomhet og konsentrasjon tar hans stressede liv effekt og han rammes av hjerteproblemer.

Om filmen

Filmen er en del av de 24 filmene og TV episodene om Martin Beck og hans gruppe. 
Peter Haber og Mikael Persbrandt gjør igjen rollene som Martin Beck og Gunvald Larsson.  Filmen hadde premiere på ulike kinoer 4. januar 2002, og den 30. november 2003 ble filmen vist på svensk TV4. Filmen ble spilt inn i juli 2001 og deler av innspillingene skjedde på AlbaNova i Stockholm.
Ferdinand Lassalle

Liv og virke

Han ble født i en jødisk familie i Breslau, og studerte historie og filosofi i Breslau og Berlin fra 1842 til 1846. Han gikk inn for allmene valg, og var i motsetning til Karl Marx, også tilhenger av et sosialt og demokratisk innrettet kongerike.
Ferdinand Lasalle representerte i en nesten tiårig skilsmisseprosess Sophie Josepha grevinne von Hatzfeld-Trachenberg og bodde 1850/51 i grevinnens byhus i Düsseldorf.
Han grunnla partiet Allgemeiner Deutscher Arbeiterverein (ADAV) den 23. mai 1863, som regnes som opprinnelsen til SPD.
Lassalle døde 39 år gammel, tre dager etter en duell med den rumenske adelsmannen Iancu Racoviță, forloveden til diplomatdatteren Helene von Dönniges, som Lassalle var forelsket i.
Han ble begravet på den jødiske gravlunden («Jüdischer Friedhof») i Breslau.
Krýsuvík

Krýsuvík er et geotermisk området som ligger på Reykjaneshalvøya på Island. Området ligger sør på Reykjanes midt på sprekksonen på Den midtatlantiske ryggen som krysser Island diagonalt i sørvestlig til nordøstlig retning.
Den geotermiske aktiviteten er synlig gjennom svovelkilder og varme kilder ved Seltún og andre lignende området i nærheten. Ved Seltún finner man en omvisningssti i tre der man kan lese beskrivelser av de fenomenene man ser på. I tillegg går det også en tursti opp til fjellet Sveifluháls som ligger like ved.
Den største innsjøen i området, Kleifarvatn, begynte å minke etter et stort jordskjelv i 2000. Siden da har 20% av arealet blitt borte.
Noen av de mindre innsjøene bærer også preg av vulkansk påvirkning – for eksempel Grænavatn med sin strålende grønnfarge.
I området fantes det gårdsbruk fram til 1800-tallet. Bare et lite kapell, Krísuvíkurkirkja bygget i 1857, gjenstår og kan besøkes.
Lærestol

Lærestol (fra tysk Lehrstuhl) betegner en universitetslærers, fortrinnsvis en professors, embede. Tidligere var det i Norge og andre land gjerne bare en lærestol (professorat) ved hvert institutt, andre vitenskapelig ansatte med tilsvarende kompetanse hadde da tittelen dosent.
Bokstavelig og generelt brukes ordet også om kateter, eller foredragspult som likner mest på det gamle stående kateteret.(eng; lectern) «Uttrykk som Universitetet i Xxx, NnNns gamle lærestol» gir tolkningen: universitet.
2. divisjon fotball for menn 1970

Opp- og nedrykk

De to avdelingsvinnerne i avdeling A og B rykket direkte opp til 1. divisjon 1971. Vinnerne av distrikt IX-X og distrikt XI fikk ikke mulighet til opprykk.
De to siste lagene i avdeling A og B og distrikt IX-X pluss det siste i distrikt XI rykket ned til 3. divisjon 1971.
Opprykk: Frigg (avdeling A) og Lyn (avdeling B) 
Nedrykk: Bryne og Haugar (avdeling A), 
Eik og Vålerenga (avdeling B), 
Lyngen og Narvik/Nor (distrikt IX-X) og 
Honningsvåg (distrikt XI).
MOOC

Massivt åpent nettkurs (på engelsk for Massive Open Online Course forkortet MOOC) er  fjernundervisningskurs som følges på nett hvor studieplasser ikke er begrenset av antall lærere, slik at antall studenter kan være flere tusen. Studenter deltar gjennom strømming av forelesninger, aktivitet i gruppediskusjoner, lese pensum, skrive oppgaver og løse flervalgsoppgaver på nett. At kurset er massivt vil si at antall kursdeltakere kan skalere til svært stort uten samtidig å være begrenset av tilgangen på lærekrefter. Åpent vil si at det kan tas gratis og uten formelle opptakskrav, selv om mange læresteder tar betalt for å gi studiepoeng eller kursbevis for fullføring.
Massive åpne nettkurs skiller seg fra tradisjonell fjernundervisning ved at nettet brukes til toveiskommunikasjon mellom studentene, i stedet for å bruke teknologi til å distribuere læremidler er ren enveiskommunikasjon fra kursholder til student. Flere massivt åpne nettkurs lar deltakerne rette, samskrive og gi karakterer til hverandres studentarbeid slik at studieplasser ikke begrenses av antall lærere. 
Å tilby massive åpne nettkurs forutsetter gjerne at læremidler tilbys med fribrukslisens eller publiseres etter Open access-prinsipper og derfor ses disse i sammenheng. Men fremtidig forretningsmodell kan være for forfattere og forlag å skape etterspørsel for egne kommersielle læremidler ved å tilby gratis kurs som benytter egne læremidler. 
Fordi studentarbeid foregår på en læringsplattform (LMS) på nett kan aktivitet logges og analyse av loggene kan benyttes til å tilby undervisning og oppgaver tilpasset studentens nivå («adaptibel læring»), eller kursholder kan få automatisk tilbakemeldinger på hva studentene finner særskilt vanskelig å mestre. 
Fenomenet og begrepet massivt åpent nettkurs fikk sitt gjennombrudd i 2011 da Stanford-universitetet la ut tre kurs i informatikk som hver fikk 100 000 nettstudenter. Siden kursene er gratis og ofte tatt på fritiden, har studenter færre insentiver til å fullføre og frafallet er ofte svært stort, og ofte over 90%. Det mistenkes at ikke alle 90% faller fra, men bare unnlater å ta avsluttende eksamen eller skaffer kursbevis.

Fremtidsutsikter

Det gjettes at MOOC vil ha en dramatisk effekt på høyere utdanning slik kino hadde på teater, eller slik nettbanker og kortbruk har hatt på tradisjonelle banker og kontanter. Høyere utdannelse blir mer vanlig,  mindre ressurskrevende, tilbyr høyere kvalitet, øker kunnskapsnivået og mulighetene til å drive pedagogisk forskning og utvikling, og at tradisjonelle universitet og høyskolers posisjon i samfunnet blir redusert kraftig, kanskje ned til akkrediteringsinstitusjoner.

Massive åpent nettkurs i Norge

Flere norske oversettelser er foreslått for fenomenet. Foreløpig er den engelske forkortelsen MOOC mest vanlig, men skykurs, frikurs, fleksikurs samt forkortelsene ÅNK (åpent nettkurs) og MAKK (massivt akkreditert kompetansegivende kurs) er foreslått. 
NTNU var i 2013 det første norske universitet til å tilby basert på prinsippene for massivt åpent nettkurs.
Dyretolk

En dyretolk er en person som hevder å kunne kommunisere med dyr telepatisk. Mange dyretolker hevder også å kunne kommunisere med dyr over avstand, og noen også med døde dyr på samme måte som et såkalt medium hevder å kunne kommunisere med døde mennesker. Dyretolker kobles ofte inn i søk etter savnede dyr.
Dyretolker skiller seg fra personer som f.eks. Monty Roberts som er eksperter på dyrs kroppsspråk og derved kan kommunisere med dyrene på en måte som kan etterprøves vitenskapelig.
Det finnes ikke vitenskapelig grunnlag for kommunikasjon med dyr slik dyretolker hevder å kunne praktisere, og dyretolker gjengir ofte beskrivelser fra dyr som ikke kan stemme, eksempelvis at dyr skal ha fortalt om farger som de ikke er i stand til å oppfatte med sine biologiske sanser. Kontrollerte tester har også gitt negativt resultat. Vitenskapelige studier av forsøk på parapsykologisk kommunikasjon viser heller ingen effekt.
Det finnes forskjellige årsaker til at så mange tror at noen mennesker kan ha slike evner. En av metodene som dyretolker benytter seg av er Forer-effekten, altså å gjøre beskrivelsene så generelle at de vil stemme helt eller delvis i nesten enhver situasjon. En annen mekanisme er cold reading, altså at dyretolkene får dyrenes eiere til å gi fra seg opplysninger uten at de selv skjønner det og dermed fremkaller en opplevelse av det er blitt formidlet informasjon som dyretolken ikke kunne ha kjennskap til på forhånd. Dyrs manglende språk gjør det også vanskeligere å få verifisert eller avkreftet om gjengivelsene stemmer enn ved forsøk på telepatisk kommunikasjon med mennesker. I likhet med de fleste andre som påberoper seg overnaturlige evner vil mange dyretolker selv være overbeviste om at de faktisk kan kommunisere telepatisk med dyr.
Vettasjärvi (innsjø)

Vettasjärvi er en innsjø i Gällivare kommune i Norrbottens län, Lappland, Sverige. Innsjøen er ca 7 km fra nord til sør, og er ca 1,5 km bred på det bredeste. Langs innsjøen ligger tettstedet Vettasjärvi.
Janeways lesjon

Janeways lesjoner er små eryteme eller hemorragiske makulare eller knutelesjoner i håndflatene eller på fotsålene. Disse lesjonene er kun noen få millimeter i diameter og er patognomonisk for infeksiøs endokarditt. Lesjonene er patologisk beskrevet som mikroabsesser i lærhuden med markert nekrose og infiltrert betennelse som ikke går opp i overhuden, noe som skyldes avsetning av immunkomplekser i de små blodkarene.
Lesjonene er oppkalt etter Edward G. Janeway (1872–1917), en professor i medisin som interesserte seg for kardiologi og smittsomme sykdommer.
Janeways lesjoner og Oslers knuter skiller seg i praksis ved at Oslers knuter er såre, mens Janeways lesjoner ikke medfører sårhet.
Blabephorus

Utseende

En stor, blank, brun til mørkbrun bille. Hannen har et krumt horn i pannen, dette er forholdsvis kort. Pronotum er dypt og bredt uthulet foran, på hver side av uthulingen er det en spiss knøl eller kort tann. Også hunnen har en viss uthuling foran på pronotum, men mindre enn hannen.

Levevis

Arten ser ut til å være knyttet til vepsebol som ligger nede i bakken, men man vet ikke hva som ligger bak dette.

Utbredelse

Den er utbredt fra India i vest til Sumatra i øst.
LN-SFT

LN-SFT var et spesialutrustet overvåkingsfly som havarerte 20. juni 2008 utenfor Sotra i Hordaland.
Tre personer omkom da flyet kom ut av kontroll under en treningstur for piloter. Havariet ble grundig analysert i en havarirapport  fra Statens havarikommisjon for transport. Flyet var av typen Fairchild Aircraft Corporation SA226-T(B) Merlin som på tidspunktet for havariet var eid av Helitrans AS, Stjørdal. Flyet ble anskaffet av Fjellanger Widerøe Aviation i 1982 og ble benyttet av Kystvakt Sør og Statens forurensningstilsyn til regelmessig fiskeri- og miljøovervåking av norske kyst og havområder. LN-SFT hadde en rekke spesialsensorer om bord, blant annet en sideseende radar (SLAR) og et IR/EO kamerasystem (FLIR). Flyet hadde en svært sentral rolle under en rekke store forurensningsulykker i Norge, bl.a. skipshavariene til «Arisan», «Sonata», «Azalea», MS «Rocknes» og «Server»-forliset. Flyets operative base var Flesland ved Bergen.
Anna Christie

Anna Christie er et teaterstykke som hadde premiere på Broadway 2. november 1921. Arthur Hopkins var produsent. I hovedrollene spilte Pauline Lord, George F. Marion og Frank Shannon. Teaterstykket handler om en tidligere prostituert som forelsker seg, men får problemer når fortiden hennes blir kjent. Manus er skrevet av Eugene O'Neill. Produksjonen ble avsluttet i april 1922 etter 177 forestillinger.

Handling

Chris Christopherson mottar en dag et brev fra den voksne datteren sin, Anna, som han ikke har sett siden hun var baby. De avtaler og møtes på en bar. Chris er kaptein på en lekter som frakter kull, og Anna går med på å bli med han på båten. Ombord i båten redder mannskapet Mat Burke og fire andre menn som hadde blitt skipbrudne. Selv om Anna og Mat ikke kommer overens i begynnelsen ender de opp med å forelske seg. Mat vil gifte seg med Anna, men Chris vil ikke at hun skal gifte seg med en sjømann. Anna blir oppgitt over at de to mennene prøver å bestemme over henne. Hun forteller dem sannheten om livet sitt, at hun ble voldtatt mens hun bodde hos slektninger på en gård i Minnesota og at hun endte opp som prostituert. Mat blir rasende da han får høre dette, og begge mennene forlater Anna. Etter en tenkepause vender de tilbake. Anna tilgir Chris for at han ikke var en del av barndommen hennes, og etter en dramatisk konfrontasjon tilgir Mat Anna for at hun var en prostituert. Chris går deretter med på å la dem gifte seg. Det viser seg at både Chris og Mat begge har gått med på å seile med et skip som skal til Sør-Afrika allerede neste dag. Begge mennene lover imidlertid Anna at de skal komme hjem igjen til henne etterpå.
Sveriges Television

Programmer

SVT produserer et vidt spekter av programmer.

Underholdning

På underholdningssiden er SVT særlig kjent for Melodifestivalen, det svenske svaret på Melodi Grand Prix. Konkurransen arrangeres over flere uker hver vinter med delfinaler på ulike steder i Sverige. Finalen er hvert år blant de mest sette programmene i Sverige med oppimot 4 millioner seere. SVT produserer også hver sommer Allsång på Skansen – inspirasjonskilden til norske Allsang på Grensen.

Nyheter og samfunn

Nyheter står for en stor del av SVTs tilbud. Det første nyhetsprogrammet Aktuellt startet i 1958. Rapport kom i gang i 1969. I 1972 ble Aktuellt og Rapport to helt skilte nyhetsorganisasjoner uten samarbeid. På 1990-tallet ble sendingene utvidet, samtidig som begge organisasjonene begynte å samarbeide noe. I 2000 ble Rapport og Aktuellt slått sammen med nystartete SVT 24 og ble én nyhetsorganisasjon. Den 15. januar 2001 byttet begge nyhetsprogrammene sendeplass, hvor Rapport gikk på SVT 1, og Aktuellt gikk på SVT 2. De viktigste sendingene på kvelden er Rapport (kl. 19:30) og Aktuellt (kl. 21.00). Rapport sender kortere nyheter døgnet rundt i de ulike SVT-kanalene. Siden januar 2007 sender Rapport også en spesialsending kl. 21.30 i SVT 24.
Den 19. november 2007 begynte SVT å sende Nya Aktuellt, som innebærer at seerne kan følge med redaksjonen på internett, gjennom Öppen Redaktion, programmet fikk et nytt studio, og at Jarl Alfredius og Anna Hedenmo ble de to hovedprogramlederne. Programmet går nå bare kl 21 hver søndag til fredag. På lørdager vises Rapport i stedet.

Drama

SVT produserer dramaserier innen flere ulike sjangrer og formater. Blant nyere dramaserier er Vår tid er nå, 30 grader i februar og Jordskott – samt såpeoperaer som Varuhuset, Rederiet og Andra avenyn.
Masato Ishida

Karriere

Masato Ishida startet sin profesjonelle karriere i Yokohama FC i 2002. Han har også spilt for Banditonce Kobe og Nara Club.
Veien tilbake (1960)

Handling

Den unge fiolinisten Øyvind Dahl er helt desperat etter alkohol. Han har gått fra kona og sin elleve årige sønn, Teddy. Dahl har slått seg sammen med forhutlede kunstnere og mistenkelige individer. Han skaffer penger til sin daglige brennevin gjennom å pantsette sine siste eiendeler, endog gifteringen, og gjennom å bomme penger. Helt tilfeldig dumper han borti et selskap hos en direktør Stavik, som også er svak for alkohol. Dahl lager skandale når han ødelegger husets fiolin og blir sparket ut. Han får bo hos en venn, maleren Gran, som også har kommet til veis ende grunnet alkohol. Teddy forstår av morens stille fortvilelse og all sladderen i gården de bor i, at faren har det vanskelig. Han rømmer derfor hjemmefra for å finne ham. Gutten traver gjennom mørke gater om kvelden, besøker tvilsomme restauranter og simple kneiper, uten å finne faren. Når han er nær ved å gi opp treffer gutten den godmodige vagabonden og uteliggeren Klaus, som hjelper ham, først motvillig, men siden - fordi han har blitt oppriktig glad i ham.
Den gamle mannen og den unge gutten vandrer gjennom Oslo. Til slutt finner de Dahl i maleren Grans ateliér, fullstendig oppløst i delirium. Dahl blir innlagt på én av Anonyme Alkoholikeres klinikker og vinner nøysommelig tilbake både krefter, livsmot og selvtillit.
Klaus bringer Teddy hjem til moren. Hun har vært helt fra seg av fortvilelse etter at han også ble borte.
Dahl er solist i Mendelssohns fiolinkonsert i Universitetets aula. Mens tilhørerne begeistret klapper etter konserten, går han ut i sideværelset hvor kona og Teddy lykkelig venter på ham. Dahl har besluttet å aldri drikke mer. Han har gått aktivt inn i arbeidet for AA og vil hjelpe andre som lider av samme sykdom. Til slutt ser vi Dahl ved sengen til ranglebroren, direktør Stavik, som har tilkalt ham, fordi han vil bli reddet fra alkoholens forbannelse mens det fremdeles er håp.
Yannick Ferreira Carrasco

Landslaget

Han ble tatt ut i Belgias EM-tropp til EM i Frankrike 2016.
Han ble tatt ut i Belgias tropp til VM i fotball 2018 i Russland.
NM i bryting 1993

NM i bryting 1993 ble arrangert i Porsgrunn 12.-14. mars (menn) og Kirkenes 26.-28. mars (kvinner). 
Kongepokalene ble vunnet av Terje Fornebo og Lene Barlie.
Pelham Humfrey

Liv

Den unge Pelham Humfrey var en av de første sangerne i den engelske Chapel Royal etter restaurasjonen i England. Etter stemmeskiftet studerte Humfrey i Frankrike, antakeligvis blant annet hos Jean-Baptiste Lully, og i Italia. Mens han var i utlandet, ble han utnevnt til Gentleman of the Chapel Royal, og i 1672 ble han Master of the Children. Henry Purcell var en av hans elever.
Humfrey døde i en alder av 26 år mens han var med hoffet i Windsor.
Sammen med Matthew Locke utøvet han tross sin unge alder en sterk påvirkning på sine samtidige, for eksempel William Turner, Henry Purcell og John Blow. Humfreys tidlige død regnes som en av de store tragedier i engelsk musikkhistorie, da han i løpet av sitt korte liv rakk å skape flere betydelige verk med stor uttrykkskraft, for eksempel anthemet O Lord my God.
Enkelte av hans anthems og services, odes og masques er bevart.
NM i bryting 2018

NM i bryting 2018 ble arrangert i Bodø 3. februar. Arrangør var Bodø BK. 
Kongepokalene ble vunnet av Oskar Marvik og Hedda Haug Strand.
Col de Portet-d'Aspet

Detaljer om stigningen

Med start i Audressein (Ariège) er stigningen 18,14 km over 557 høydemeter (stigningsprosent 3,1%). Den virkelige stigningen starter i St. Lary, 5,9 km fra toppen (6,8%), med de bratteste partiene på 10,6% nær toppen.
Med start i Aspet (Haute-Garonne) er stigningen 14,31 km over 594 høydemeter (stigningsprosent 4,2%). Den virkelige stigningen starter i krysset D618/D44 (samme sted som stigningen til Col de Menté starter), 4,4 km fra toppen (9,6%), med de bratteste partiene på 12,6%, 3 km fra toppen.

Tour de France

Col de Portet d'Aspet var først med i Tour de France i 1910, og har vært med regelmessig siden. Førstemann over i 1910 var Octave Lapize.
18. juli 1995, under den 15. etappen av Tour de France, krasjet Fabio Casartelli og et par andre ryttere på nedstigningen av Col de Portet d'Aspet. Casartelli fikk store ansikts- og hodeskader og mistet bevisstheten. Han døde på vei til sykehuset. På stedet hvor han krasjet er det reist en minnestein.
Julehilsen (MC)

Julehilsen er en musikkassett med Ole Ivars, utgitt i 1980.
Marienlyst (Drammen)

Marienlyst er et idretts- og rekreasjonsområde i Drammen og utgjør området mellom Strømsø sentrum og Danvik. Marienlyst inneholder blant annet friområder, idrettsanlegg, utebad, museum og skoler.
Området har navnet sitt fra lystgården Marienlyst gård som ble anlagt omkring 1770. Enkelte av gårdens bygninger er i dag del av Drammens Museum.

Idrett

Marienlyst har siden tidlig på 1900-tallet vært et viktig område for ulike idrettsaktiviteter. NM-finalen i fotball i 1918 mellom Kvik Halden og Brann ble spilt på en grusbane som ble anlagt på Marienlyst samme år. 10 000 tilskuere overvar finalen som ble en økonomisk suksess for arrangøren Drafn. Seks år senere, i 1924, sto Marienlyst Gamle Gress ferdig. Den har blitt flittig brukt av byens fotballag, Drafn helt fra åpningen, og siden 1967 også av Strømsgodset. Det ble vinteren 2007/08 lagt kunstgress på banen, samt grunnarbeid for kunstis. Kunstis er det også like ved, på den kombinerte bandy- og hurtigløp på skøyter-arenaen som ble åpnet i 2002.
Tidligere lå det en travbane på Marienlyst. Den ble fjernet da Marienlyst Nye ble bygget i 1946. Marienlyst Nye har gjennom årene blitt brukt til bandy, fotball, friidrett og skøyter. En rekke landskamper og norgesmesterskap i bandy har blitt spilt her. 3145 tilskuere overvar NM-finalen mellom Sparta og Strømsgodset i 1962. Dette er publikumsrekord for bandyfinalene i Norge.
Åtte norgesmesterskap på skøyter har blitt arrangert på Marienlyst. Det første i 1903 og det foreløpig siste i 2005.
I 1977 ble Drammenshallen åpnet. Hallen er Drammen Håndballklubbs hjemmebane og har også vært en mye brukt konsertarena.
Marienlyst har også turnhall, som ble innviet i 1936. Turnhallen er tilholdsted for Drammens Turnforening.
I 2008 åpnet Drammensbadet ved siden av Drammenshallen. Dette ble bygget som erstatning for det gamle Marienlystbadet som lå på samme sted. Det nye svømme- og badeanlegget har blant annet 50-meters basseng.
Marienlyst Stadion var olympisk arena for ishockey under OL i 1952 og har derfor lov til å pryde anlegget med OL-ringene.
Kei Taniguchi

Karriere

Kei Taniguchi startet sin profesjonelle karriere i Nagoya Grampus Eight i 1993. Han har også spilt for Brummel Sendai og Ehime FC.
Synkrotronstråling

Synkrotronstråling er elektromagnetisk stråling sendt ut av ladde partikler som beveger seg med relativistisk fart i et magnetfelt. Strålingen blir sendt ut på grunn av akselerasjonen magnetfeltet utsetter partiklene for. Synkrotronstråling er nært knyttet til fri-fri stråling (Bremsstrahlung) der et fritt elektron blir deakselerert av et ion uten å bli fanget inn.
Bølgelengden til synkrotronstrålingen går ned når energien til elektronet øker. Synkrotronstråling er sterkt polarisert og produserer mye av strålingen frå Krabbetåken, pulsarar, og radiogalakser.
Porto Azzurro

Severdigheter

Porto Azzurro preges av festningen San Giacomo di Longone, fra spansk tid. Anlegget ble oppført under kong Filip III av Spania, for å beskytte havnen. Idag er festningen fengsel, og ikke offentlig tilgjengelig.
Santuario della Madonna di Monserrato ble bygget i 1606 av den spanske guvernøren. Byggestilen viser innflytelse fra spansk barokk.